**Urbán Fesztivál Sopronban**

**Áprilisban indul az első SopronFest**

A **teljes várost megmozgató „urbán fesztivál” indul útjára Sopronban. Április 28-29-30-án a 2023-as év hazai könnyűzenei keresztmetszetének jelentős részét bemutató koncert kínálatnak ad otthont a Lővérek, ahol mások mellett Azahriah, Dzsúdló, a Halott Pénz, Majka, Beton.Hofi, Krúbi, a Valmar, a Tankcsapda és az idei év első koncertjével a Quimby lép színpadra. A Telekom Podcast Fest keretében húsznál is több videós műsor költözik Sopronba, például Istenes Bencével, Kajdi Csabával, Kadarkai Endrével és Miksovits Marcival, Lil Frakkal, illetve a soproni származású Abosi Barnival, aki a SopronFest házigazdája is egyben. Tíz helyszínen nyílnak kiállítások, Soproni Sörnapoknak ad otthont a Fő tér, túrákat szerveznek a városban és környékén több tucat helyi klub, kávézó, étterem és borozó pedig színes programokkal várja a Sopronba látogatókat és a helyieket. Trabantokkal lehet majd bejárni a rendszerváltás legfontosabb helyszíneit, de három napra még a sopronkőhidai börtön is kinyitja szigorúan őrzött kapuit az érdeklődők előtt.**

**Rácz Jenő egy különleges ebéddel készül Sopronba, a Street Kitchen csapata teraszt szervez a Lővérekben, városszerte a bor és a gasztronómia legjobbjai várják a vendégeket.**

**Az ünnepi megnyitó április 27-én este a Fő téren lesz, Charlie-val, a Tűztorony erkélyén pedig a Be Massive Horizon csapatával. A karszalagos vendégeket a város számos vendéglátója is kedvességekkel-kedvezményekkel várja, ők három napon át a városi buszokat is díjmentesen használhatják.**

**Sopron ma már két óra alatt elérhető Budapestről vonattal és autóval egyaránt, így azokat is várja a SopronFest, akik egynapos kirándulást terveznek, de azokat is, akik hosszabb időt töltenének el egy soproni hotelben, vagy akár egy diákszállón.**

**A tavasz az új nyár!**

Így szól a szlogen, amely találóan fejezi ki a SopronFest szervezőinek célját: napsütést, jókedvet hozni mindnyájunk szívébe a szürke, téli napok után. *„Egy fesztivál minden város életében a legfontosabb ünnepek egyike, Sopron pedig évtizedek óta a legjobb példák egyike ezen a téren. A várva-várt nyári fesztiváldömping előtt hetekkel most rendhagyó időpontban és különleges kínálattal várunk mindenkit a legnyugatibb városunkba: helyieket és a Sopronba látogató turistákat egyaránt.”* – mondja **Farkas Ciprián**, polgármester. A SopronFest alapító párosa **Fülöp Zoltán** és **Lobenwein Norbert**, akik pont 30 évvel ezelőtt ugyancsak áprilisban indították el az évtizedeken át sikeres VOLT Fesztivált, így nem is olyan meglepő a tavaszi időpont, amikor **klubokban, kávézókban, éttermekben, utcákon és tereken zajlanak a programok**, amelyeket a soproni vendéglátókkal közösen szerveznek hónapok óta. **Mutasd meg Sopront! -** ezzel a címmel arra biztatják a SopronFest szerevzői a helyieket és a Sopronban járt turistákat, hogy rövid videókban mutassák be a várost, mutassák meg a számukra legkedvesebb helyeket. A legjobb videókat hetente VIP-bérletekkel is díjazzák!

**30 zenekar a Lővérekben**

Három nap koncertkínálatában nehéz összefoglalni, miről is szól a 2023-as év. A szervezők arra vállalkoztak, hogy az idei fesztiválok főszereplői közül szemezgetnek nagyjából harminc produkciót a Lővérekben felállított sátorban. A fő helyszín, **a Rádió 1 Színpad vendége lesz Azahriah**, a **Carson Coma**, a **Follow the Flow,** az **Ivan & the Parazol,** az **On the Low** csapatai**, Lil Frakk,** a **WellHello, Beton.Hofi,** a **Halott Pénz, Krúbi,** a **Valmar,** a **World is Mine** dj-i**, Metzker Viki x Yamina, Jauri, JoerJunior,** a **Margaret Island,** a **Punnany Massif,** a **ByeAlex és a Slepp,** a **Tankcsapda, Majka, Dzsúdló,** a **Necc Party** és idén először lép színpadra a **Quimby!**  A korábban bejelentett névsor pár napja a **Unicum Színpaddal** bővült, ahol például az **Analog Balaton**, a **Bohemian Betyars** és **Lovasi András** mellett a 17 éves szegedi srác, **Pogány Induló** is színpadra lép, akit országszerte egyre többen várnak a legnagyobb klubokban. Ezekre a koncertekre belépőjegy elővételben [www.sopronfest.hu](http://www.sopronfest.hu/) oldalon kapható, a diákok a Soproni Egyetem Diákbérlethez kedvezményes áron juthatnak hozzá – amíg a készlet tart... A koncertek között érdemes levegőzni a sátor környékén a tv-torony árnyékában, ahol a **StreetKitchen Terasz** az ország legjobb food truckjai közül mutat be néhányat.

Örök kérdés Sopronban, hogy “Lővérek”, vagy “Lőverek” a helyes használat? Erről a SopronFest szervezői vitára is hívják a közönséget a közösségi oldalaikon.

**Megnyitó és Soproni Sörnapok a Fő téren**

A hivatalos és ünnepélyes megnyitó a Tűztorony árnyékában, a Fő téren zajlik, **április 27-én** este. A kora esti órákban egy élő legenda, **Charlie** nyitja meg a koncertsorozatot. Korábban nem volt arra példa, hogy DJ-k vegyék birtokukba a Tűztorony erkélyét. Ezúttal a **Be Massive Horizon** program keretében **Metha** és a soproni páros, a **Secret Factory** zenél itt este 11-ig, miközben drónok köröznek a tér felett, hiszen készül a Sopront bemutató Be Massive Horizon-epizód.

A hosszú hétvégén napközben fontos helyszín a Fő tér, a **Soproni Sörnapok** keretében pénteken **Müller Péter Sziámi** és **Bérczesi Róbert** erre az alkalomra alakult **Sziámi Karma** nevű produkciója érkezik, szombaton a **34. Sportgála** után a Tánc világnapján táncházat ígér a **Szalonna és Bandája**, majd a **Fajkusz Banda és a Sopron Táncegyüttes** szórakoztatja a közönséget. Vasárnap **Farkasházi Réka és a Tintanyúl** várja a gyerekeket, a Halott Pénz énekese, **Járai Márk, Hangácsi Márton és Szivák Zsolt** pedig önálló programmal veszi birtokba a Fő téri színpadot. Eközben a **WAMP dízájn vásár** egész nap nyitva tart a téren, valamint a **Magyar Ökumenikus Segélyszervezet** interaktív programokkal várja a kicsiket és nagyokat.

**Telekom Podcast Fest**

Tavaly a STRAND Fesztiválon indult, így idén már második alkalommal indul útjára a Telekom Podcast Fest. Ebben főszerep jut a soproni származású **Abosi Barninak**, aki két társával, **Henry Kettnerrel** és kivételesen **Miskovits Marcival**, vagyis a **TRIÓ!** csapatával nyitja meg a sorozatot a 150 éves Liszt központban.  *„Nagy öröm és megtiszteltetés, hogy az induló SopronFestet egy olyan helyen képviselhetem, ahol valóban otthon vagyok. Ez pedig az online tér, ahol a következő hetekben lehetőségem nyílik majd bemutatni Sopront, vagyis a valódi otthonomat, a helyet, ahol felnőttem.” –* fogalmazott a YouTuber, akit nemrég a negyedik „legértékesebb” influenszerként mutatott be a Forbes.

A Telekom Podcast Fest három helyszínen követhető. A Liszt Központban igazi sztárpardé várható. **Istenes Bence** és az **IstenEst**, **Kadarkai Endre** vendége **Kajdi Csaba** lesz, a **K-OSZ Podcast** és **Miskovits Marci** is szerepel a programban. A **Búgócsiga Acoustic Garden** a SopronFest egyik legfontosabb bázisa: több alkalommal jelentkezik itt a **Sávlekötő - Lil Frakkal** és vendégeivel, ugyanitt az **MTPA MeetUP Podcast** és a **Hajógyár Podcast** a hazai fesztiválok kulisszatitkait boncolgatja három napon át. A **Kultúrpresszóban** mások mellett a **Concorde Podcast** beszélgetéseit hallgathatjuk meg. Az élő podcastek legtöbbjét rögzítik, vagy élőben lesznek láthatók a YouTube-on.

**SopronFest ART – kiállítások 10 helyszínen**

Ünnepi program bármely város életében egy kiállítás. **A SopronFest egyszerre tíz tárlattal várja a vendégeket!** Az ART-programok fő helyszíne a 150 éves **Liszt Központ**, de a városban kávézókban, éttermekben, köztereken is lesz mit megcsodálni... **Kiss Tibor**, a Quimby frontembere évtizedek óta nem vállalkozott arra, hogy kiállítsa eddigi munkásságának fontos pillanatait, arra pedig pláne nem, hogy újakkal is megörvendeztesse híveit. **Weiler Péter** legújabb kiállítása **Kár lett volna disszidálni** címmel a művész 30 éves képzőművészeti útjának egyik legfontosabb kérdését dolgozza fel egy sajátos perspektívából. Sopronban a maradásról és kivándorlásról beszélni magától értetődő feladat. Weiler kiállításának gerincét Lobenwein Tamás fotóművész 1989-ben készült ikonikus fotói alapján készült festményei alkotják. Ugyanezen a napon és ugyancsak a „Lisztben” nyílik „a rendszerváltás fotósaként” jegyzett **Lobenwein Tamás életmű kiállítása**, aki májusban lenne 80 éves. A fotóművész közel két évtizede hagyott itt minket és hagyott hátra Sopron hétköz- és ünnepnapjait bemutató fotókat, a város polgárait megörökítő portrékat és a rendszerváltás legfontosabb pillanataiban készített történelmi jelentőségű sorozatokat, amelyek a világsajtót is bejárták.

Minden rajongó, de minden művész, szerző, előadó számtalan dalt, lemezt, zenekart tud felsorolni, amely valamiért igazán fontos számára. **Az én lemezem** sorozat keretében 30 magyar zenész mutatja be a „saját” lemezét, vagyis azt, amely igazán nagy hatással volt rá: **Lukács Laci, Szikora Róbert, Marsalkó Dávid,** vagy éppen **Nagy Feró** is szerepel a kiállításon.

Mindig izgalmas megidézni ma jól ismert városi helyszíneken, milyenek voltak ezek gyerekkorunkban, és mit láthattak a járókelők ugyanitt egy évszázaddal ezelőtt. A **Sopron anno** **- Régmúlt idők szépségei - gyerekkorunk emlékei** c. szabadtéri kiállításán a közkedvelt és díjnyertes hasonló nevű honlap archívumának anyagából válogatott kép-párok segítségével tehetünk múltidéző sétát a város meghatározott pontjain.

Sopron városa mágikus hely, egy-egy soproni séta során, tisztán hallható, ahogy mesélnek a falak, a rozsdás kopogtató az ajtón, a kertek eldugott szobrai, a várfal maradványai vagy akár a sörgyári hidroglóbusz. **Szabó Emese** mobiltelefonnal készült spontán **Soproni Meséi** ezeket a történeteket örökíti meg, melyeket most először tár kiállítás formájában a látogatók elé.

A soproni Kultúrpresszó ad otthont a **Főfotó Galéria - Hova lett?** kiállításának a magyar poptörténelem legendás, de elfeledett lemezborítóiról. A lemezborító egy külön műfaj volt, egyfajta hivatkozási pontként meghatározta és irányította az együttesek imázsát, a borítón megjelent képekkel azonosítottak egy-egy zenei korszakot. A kiállítás nem titkolt szándéka felemelni ezeket a képeket a valódi műtárgyak közegébe.

Helyi alkotók is városszerte várják a képzőművészet szerelmeseit. **Herczeg Anikó** **Fényterápia** című kiállítása a Várkerület Galériában valódi „terápia” a szemnek és léleknek, a jel, a fény a tér és ezek összefüggéseinek boncolgatásával. **Soproni** **Somlai Attila** a múlt és jelenkor nagyjait, a Szellem óriásait idézi meg, idő és időtlenség témáit feszegetve a Deák Étteremben, a Museum Caféban pedig **Baradács Anett** színes festményeinek kiállítását tekinthetjük meg. A SopronFest művészeti programjainak támogatója: az Index.

**Bor & Gasztro**

Sopron méltán híres arról, hogy „csak úgy” enni-inni is érdemes ellátogatni ide, hiszen igazán jó borok, soproni sörök, kávézók és éttermek várják a helyieket és a turistákat. A SopronFest idején közülük sokan speciális menüt, kedvezményeket kínálnak a karszalagosoknak. Különleges programmal készül az **Erhardt Étterem**, ahol április 29-én ebédre a Michelin csillagos séf, **Rácz Jenő** készül ünnepi menüsorral, amelyre előzetesen lehet csak helyet foglalni. Az Európa-hírű **Harrer Csokoládéműhelyben** miközben megismerhetjük a csokoládékészítés édesen titkos világát, meg is kóstolhatjuk kedvenceinket, közösen a **One Eleven Roastry**-vel pedig csoki és kávé kóstolón is részt vehetünk.

A **Bojtorina Étterem** koncertekkel és latin tánc esttel vár, míg az **El Gusto** terasza egy kis fesztivállá alakul egész héten különleges gasztro programokkal, beszélgetésekkel és zenével. A nyitott pincék napja keretében bortúrák indulnak a sopron környéki pincészetek szervezésében, a **Vinodom** pedig szőlős-kertmozival, és cuveé készítő workhoppal várja a boros programok iránt érdeklődőket. De érdemes betérni a **Koffer Bor&Bár**, a **Deák Étterem** és **Hotel Sopron** teraszára, mert mindenhol vár pár program, némi kedvesség és meglepetés.

**Soproni Egyetem**

A Soproni Egyetem nem csak névadója az első SopronFest diákbérletének, hanem egyik fő szervezője és színtere is lesz a helyi eseményeknek. **Prof. Dr. Fábián Attila** rektor szerint a város önmagában is ecsetre kívánkozik, a Soproni Egyetem pedig egyre trendibb a hazai felsőoktatási palettán. *„Ezt az üzenetet már csak keretbe kellett foglalnunk – ez lesz a* ***SopronJÓLfest****, az Egyetem 10 napos programsorozata. A jövőre fogékony, sokszínű, természet- és kultúrabarát egyetem vagyunk, és ezt szeretnénk szerte a városban megmutatni mindenkinek.”*

Az események egyik fő helyszíne az egyetemi campust övező 100 éves Botanikus kert, ahol minden nap délután más-más témájú magyar és angol nyelvű vezetéssel indul a „**Sétálj a kertben!**”. Április 23-án a Könyv Napján helyi és országos partnerek bevonásával szerveződik az „**Olvass a kertben!**”, április 29-én pedig egy olyan családi napra hívják a soproniakat, ahol az Egyetem jelmondatának megfelelően mindent újrahasznosít: „**Természetesen Veled!**” A SopronFest utolsó hétvégjén a Ligneumban újonnan kialakított Botanika kávézó várja a fesztiválozókat: regeneráló kávéval, zenével és zöld üzenetekkel.

A belvárosban április 21-30 között zajlik a **SopronJÓLfest**, ahol a macskaköves utcák földszinti ablakaiban az Egyetem művésztanárainak és hallgatóinak munkáiból látható majd rendhagyó tárlat, amihez térképes kincskereső játék is csatlakozik. Az Esterházy palotában délelőttönként a diákcsoportokat várják, kora esténként pedig „**Ecseteljünk!**” címmel hirdetnek programokat, ahol a képzőművészet, a zene, a gasztronómia és a felsőoktatás színei keverednek majd. Ugyanitt láthatják az Egyetem által meghirdetett jótékonysági képárverésre felajánlott műveket is: a befolyt összegből az őszi szemeszterben falusi kis óvodákba visznek művészeti nevelési programot a pedagógiai és a művészeti karok közreműködésével. A lővereki fesztiválhelyszínen az Alkalmazott Művészeti Intézet egy közösségi festésre invitálja a közönséget – nyomatékosítva, hogy a Soproni Egyetem szeretne maradandó és emlékezetes nyomot hagyni a SopronFesten.

**Túrák, kirándulások, városszerte**

A SopronFest jó alkalom arra, hogy felfedezzük, megismerjük a Leghűségesebb várost és környékét. A **Trabant Túrán** mi magunk is trabanttal indulhatunk a történelem nyomába, érintve a rendszerváltás legfontosabb helyszíneit, a hírhedt kőhidai börtönt vagy a Páneurópai Piknik emlékparkot. Pritz Péter a **Csillagok Városa túra** keretében olyan Sopronban járt világsztárokról mesél, akik mind örök emléket hagytak a városban.

Ajándék jár annak, aki a **Bringázz Sopron Egyesület** interaktív nyomozós játékát megoldja. A Visit Sopron által szervezett **LEGek városa** séta során ismert és kevésbé ismert legek tárulnak fel a belvárosban, míg a **Misztikus Sopron** vezetett sétán megismerhetjük a város rejtett oldalát is. De részt vehetünk tavaszi erdő takarítással egybekötött túrán a **Soproni Vándorok Túraegylet** szervezésében, vagy tárlatvezetésen a **Kárpáti Malomban**.

**Színház és irodalom**

A SopronFest ideje alatt híres kortárs magyar írók, költők érkeznek a városba, hiszen a **Líra Irodalmi Terasz** a Kultúrpesszóba költözik. Igen izgalmasnak ígérkezik **Szabó T. Anna** és **Dragomán György** közös estje, meghallgathatjuk **Vámos Miklóst**, **Tóth Krisztinával** **Csepelyi Andrienn** beszélget A majom szeme című regényéről, **Rakovszky Zsuzsával** pedig **Szegő János** beszélget Az idők jelei című könyvéről

Nem érdemes kihagyni a Búgócsigában **Kiss V. Balázs - Illúziók testközelből** című bűvész előadását, amelynek láttán garantáltan leesik az állunk. A Búgócsigába látogat a **Momentán Társulat** is a **RögvEST interaktív improvizációs show**-val, tele nevetéssel, fordulatokkal és váratlan megoldásokkal.

A **Cézár Pince** **gasztroszínház** előadásokkal készül, míg a **Soproni Borlovagok és Borbarátoknak** köszönhetően a SopronFest idejére megnyitja kapuit a Rejpál ház, ahol bemutatják a **Bor és borostyánkő** - római kori Sopronról szóló előadást, de ugyanitt részt vehetünk a könnyedebb **Fröccs és stand up** című programon is.

**Városszerte**

Interaktív előadások és beszélgetések keretében ismerkedhetünk élménypedagógiai módszerekkel vagy akár a szenvedélybetegségek jellemzőivel az **Ökumenikus Segélyszervezet Szociális és Fejlesztő központjában**. A **Soproni Tusita buddhista templom** meditációs gyakorlatokkal, csendfürdővel, hangutazással, jógával és film klubbal várja azokat, akik lelkileg és testileg feltöltődésre vágynak. **A Fertő-Hanság Nemzeti Parkban** mintegy150 éve kialakított gazdasági központ, a **Lászlómajor** az élővilágot és a régi mesterségeket bemutató kiállításokkal vár.

A **Zöld Kezek Egyesület** több helyszínen is a fenntarthatóság témaköréhez köthető programokat szervez, míg a **Fagus Hotelben** színes programokkal várja a kicsiket és nagyokat: sztárfellépők, bűvész, interaktív animációs programok és különleges gasztro élmények várhatók.

Április 22-30. között városszerte éttermek, kávézók, cukrászdák, látogatóközpontok és üzletek várják a SopronFest karszalaggal rendelkezőket különleges ajánlatokkal és kedvezményekkel, érdemes tehát figyelni a térképünket.